CELEX: 52017PC0774
Language: sk
Date: 2017-12-18
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) 2016/1139, pokiaľ ide o rozsahy rybolovnej úmrtnosti a úrovne ochrany niektorých populácií sleďa atlantického v Baltskom mori

EURÓPSKA KOMISIA
            V Bruseli18. 12. 2017
            COM(2017) 774 final
            2017/0348(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) 2016/1139, pokiaľ ide o rozsahy rybolovnej úmrtnosti a úrovne ochrany niektorých populácií sleďa atlantického v Baltskom mori
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Jedným z hlavných cieľov reformy súčasnej spoločnej rybárskej politiky (ďalej len „SRP“)
                  1
                je dosiahnuť v prípade všetkých populácií mieru využívania na úrovni maximálneho udržateľného výnosu (MSY), vďaka čomu by sa populácie rýb obnovili a zachovali na udržateľných úrovniach, t. j. nad úrovňami biomasy, pri ktorých možno dosiahnuť maximálny udržateľný výnos (ďalej len „MSY“). Udržateľné využívanie morských biologických zdrojov možno efektívnejšie dosiahnuť prostredníctvom viacročného prístupu k riadeniu rybárstva prijatím viacročných rybárskych plánov, ktoré by podľa súčasnej SRP mali odzrkadľovať špecifiká rôznych druhov rybolovu a populácií. Viacročné rybárske riadiace plány by mali poskytovať rámec pre udržateľné využívanie populácií a mali by jasne stanoviť harmonogramy a ochranné mechanizmy pre nepredvídaný vývoj stavu populácií rýb. 
            
            
               V roku 2013 Európsky parlament, Rada a Európska Komisia zriadili pracovnú skupinu pre viacročné plány s cieľom dohodnúť sa na ďalšom postupe, ktorým sa uľahčí vytváranie a zavádzanie viacročných plánov v rámci spoločnej rybárskej politiky. Pracovná skupina rozhodla, že cieľ, ktorý zodpovedá úrovni maximálneho udržateľného výnosu, by mal byť vyjadrený ako rozsah hodnôt FMSY, ktoré poskytli vedci, a následne by mali spoluzákonodarcovia tento rozsah upraviť a začleniť do plánu. Rada by mala na základe vedeckých odporúčaní každoročne stanoviť a prideliť rybolovné možnosti tak, aby sa dosiahli ciele plánu
                  2
               .
            
            
               Prvý viacročný rybársky riadiaci plán po reforme SRP bol prijatý pre región Baltského mora. V nariadení (EÚ) 2016/1139 sa stanovil viacročný plán pre populácie tresky škvrnitej, sleďa atlantického a šproty severnej (ďalej len „dotknuté populácie“) v Baltskom mori (ďalej len „plán“). Cieľom plánu je zaistiť, aby sa pri využívaní dotknutých populácií tieto populácie obnovovali a zachovávali nad úrovňami, pri ktorých možno získať MSY. V pláne sú stanovené kvantifikovateľné cieľové hodnoty, t. j. rozpätia rybolovnej úmrtnosti, ako aj ochranné referenčné body vyjadrené ako MSY Btrigger a Blim. Číselné hodnoty uvedených parametrov vychádzajú z vedeckých odporúčaní, ktoré v roku 2015 poskytla Medzinárodná rada pre výskum mora (ICES)
                  3
               . Z vedeckého výskumu z roku 2017 vyplýva, že príslušné hodnoty MSY pre populácie sleďa atlantického v Botnickom mori a populácie sleďa atlantického v Botnickom zálive sa zmenili.
            
            
               V článku 5 ods. 6 nariadenia (EÚ) 2016/1139 sa stanovuje, že ak sa Komisia na základe vedeckého odporúčania nazdáva, že ochranné referenčné body stanovené v prílohe II prestali zodpovedať cieľom plánu, uvedené body môže urýchlene predložiť Európskemu parlamentu a Rade na revíziu. 
            
            
               Komisia má preto v úmysle navrhnúť zmenu nariadenia (EÚ) 2016/1139 na základe najnovších a najlepších dostupných vedeckých odporúčaní.
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Vedecké podklady k zmene nariadenia poskytla rada ICES. V roku 2017 rada ICES vyhodnotila populáciu sleďa atlantického v Botnickom mori a Botnickom zálive
                  4
               . Kľúčovou otázkou bola pre vedcov identifikácia populácie, t. j. či sa majú tieto dve oblasti hodnotiť v rámci jedného hodnotenia alebo sa majú naďalej hodnotiť samostatne. Dospelo sa k rozhodnutiu populácie zlúčiť, a to z týchto dôvodov:
            
            
               a) neexistuje presvedčivý biologický dôkaz o tom, že treba dať prednosť spoločnému hodnoteniu populácií, ani o tom, že by bolo lepšie hodnotiť ich oddelene; 
            
            
               b) na základe dostupných údajov nie je možné vykonať spoľahlivé hodnotenie populácie sleďa atlantického v Botnickom zálive a v budúcnosti pravdepodobne nedôjde k zlepšeniu tejto situácie; 
            
            
               c) neexistuje dôvod obávať sa, že by v dôsledku zlúčenia menšej časti populácie sleďa atlantického v Botnickom zálive s väčšou časťou populácie sleďa atlantického v Botnickom mori došlo k nadmernému využívaniu menšej časti.
            
            
               Na základe zlúčenia týchto dvoch populácií rada ICES odhadla nové referenčné hodnoty MSY. Výsledná hodnota FMSY point je 0,21. Boli vypočítané príslušné rozsahy FMSY, pričom FMSY lower sa rovná 0,15 a FMSY upper sa rovná 0,21. Vzhľadom na pravdepodobnosť, že biomasa populácie klesne pod úrovne ochrany, hodnota FMSY upper sa obmedzuje na hodnotu FMSY point a rovná sa jej, pričom táto hodnota je 0,21. Príslušná úroveň biomasy MSY Btrigger bola vypočítaná na 283 180 ton a úroveň biomasy Blim na 202 272 ton. 
            
            
               Neuskutočnilo sa žiadne osobitné posúdenie vplyvu, keďže vplyv uplatňovania koncepcie MSY pri riadení rybárstva sa už hodnotil v posúdení vplyvu, ktoré bolo podkladom reformy SRP. V rámci uvedeného posúdenia vplyvu
                  5
                sa kvantifikovali vplyvy dosiahnutia MSY. Ďalšie posúdenie vplyvu by z hľadiska informácií získaných z predchádzajúceho posúdenia nepredstavovalo žiaden prínos. Zmeny platného nariadenia sú v súlade s jeho článkom 5 ods. 6 a vychádzajú z vedeckých odporúčaní. Majú zásadný význam z hľadiska náležitého stanovenia alebo prehodnotenia každoročných rybolovných možností v Baltskom mori a na riadne fungovanie novej SRP.
            
            
               3.PRÁVNE PRVKY NÁVRHU
            
            
               Zhrnutie navrhovaného opatrenia
            
            
               Najdôležitejšie opatrenie spočíva v uľahčení dosiahnutia udržateľného rybárstva v zmysle reformy spoločnej rybárskej politiky upravením hodnôt MSY na základe najlepších dostupných vedeckých odporúčaní.
            
            
               Právny základ
            
            
               Článok 43 ods. 2 Zmluvy o fungovaní Európskej únie.
            
         
         
            
               Zásada subsidiarity
            
            
               Návrh patrí do výlučnej právomoci Európskej únie.
            
            
               Zásada proporcionality
            
            
               Týmto návrhom sa menia existujúce opatrenia, takže v súvislosti so zásadou proporcionality nevznikajú žiadne pochybnosti.
            
            
               Výber nástrojov
            
            
               Navrhovaný nástroj: nariadenie Európskeho parlamentu a Rady. 
            
            
               Iné prostriedky by neboli primerané z tohto dôvodu: nariadenie sa musí meniť nariadením.
            
            
               4.VPLYV NA ROZPOČET 
            
            
               Toto opatrenie nepredstavuje pre Úniu žiadne dodatočné výdavky. 
            
            
               2017/0348 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) 2016/1139, pokiaľ ide o rozsahy rybolovnej úmrtnosti a úrovne ochrany niektorých populácií sleďa atlantického v Baltskom mori
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 43 ods. 2,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  6
               ,
            
            
               konajúc v súlade s riadnym legislatívnym postupom,
            
            
               keďže:
            
         
         
            
               (1)Nariadením Európskeho parlamentu a Rady (EÚ) 2016/1139
                  7
                sa stanovil viacročný plán pre populácie tresky škvrnitej, sleďa atlantického a šproty severnej v Baltskom mori (ďalej len „plán“). Účelom plánu je prispievať k dosiahnutiu cieľov spoločnej rybárskej politiky, a najmä zabezpečiť, aby využívanie živých morských biologických zdrojov viedlo k obnove a zachovaniu populácií druhov lovených nad úrovňami, pri ktorých možno dosiahnuť MSY.
            
            
               (2)V článku 1 nariadenia (EÚ) 2016/1139 sa definujú dotknuté populácie rýb v Baltskom mori vrátane populácie sleďa atlantického v Botnickom mori a populácie sleďa atlantického v Botnickom zálive. S cieľom zaručiť úplnú reprodukčnú schopnosť daných populácií sa v prílohách I a II k uvedenému nariadeniu stanovujú určité ochranné referenčné body vrátane rozsahov rybolovnej úmrtnosti a referenčných bodov pre biomasu neresiacej sa populácie. 
            
            
               (3)Medzinárodná rada pre výskum mora (ďalej len „ICES“) v roku 2017 uskutočnila vedecké hodnotenie populácie sleďa atlantického v Botnickom mori a populácie sleďa atlantického v Botnickom zálive, z ktorého vyplýva, že tieto dve populácie sú podobné. V dôsledku toho rada ICES zlúčila uvedené populácie do jednej, zmenila hranice jej geografického rozmiestnenia a prehodnotila rozsahy rybolovnej úmrtnosti MSY, ako aj príslušné ochranné referenčné body. To spôsobilo, že definícia populácie a číselné hodnoty sa líšia od tých, ktoré sú stanovené v článku 1 a v prílohách I a II k nariadeniu (EÚ) 2016/1139. 
            
            
               (4)V článku 5 ods. 6 nariadenia (EÚ) 2016/1139 sa stanovuje, že ak sa Komisia na základe vedeckého odporúčania nazdáva, že ochranné referenčné body stanovené v prílohe II prestali zodpovedať cieľom plánu, uvedené body môže urýchlene predložiť Európskemu parlamentu a Rade na revíziu. 
            
            
               (5)Je vhodné urýchlene zmeniť článok 1 písm. e) a f) a prílohy I a II k nariadeniu (EÚ) 2016/1139, aby sa rybolovné možnosti príslušných populácií stanovili v súlade s aktualizovanými ochrannými referenčnými bodmi.
            
            
               (6)Nariadenie (EÚ) 2016/1139 by sa preto malo zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1
               Zmeny nariadenia (EÚ) 2016/1139
            
            
               Nariadenie (EÚ) 2016/1139 sa mení takto:
            
            
               1.Článok 1 ods. 1 sa mení takto:
            
            
               a)písmeno e) sa nahrádza takto:
            
            
               „e)sleď atlantický (Clupea harengus) v poddivíziách ICES 30 – 31 (sleď atlantický v Botnickom zálive);“;
            
            
               b)písmeno f) sa vypúšťa.
            
            
               2.V prílohe I sa záznamy týkajúce sa sleďa atlantického v Botnickom mori a sleďa atlantického v Botnickom zálive nahrádzajú týmto záznamom:
            
            
                     
                        „sleď atlantický v Botnickom zálive
                     
                  
                  
                     
                        0,15 – 0,21
                     
                  
                  
                     
                        0,21 – 0,21“
                     
                  
               
               3.V prílohe II sa záznamy týkajúce sa sleďa atlantického v Botnickom mori a sleďa atlantického v Botnickom zálive nahrádzajú týmto záznamom:
            
            
                     
                        „sleď atlantický v Botnickom zálive
                     
                  
                  
                     
                        283 180
                     
                  
                  
                     
                        202 272“
                     
                  
               
               Článok 2
               Nadobudnutie účinnosti
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Ú. v. EÚ L 354, 28.12.2013, s. 22.
               
               
                  
                     (2)
                  
                        Pracovná skupina pre viacročné plány. Záverečná správa, apríl 2014 
                  http://www.europarl.europa.eu/meetdocs/2009_2014/documents/pech/dv/taskfor/taskforce.pdf
                  .
               
               
                  
                     (3)
                  
                        Osobitné odporúčanie rady ICES. Odporúčanie rady ICES 2015, kniha 6. Žiadosť EÚ o poskytnutie rozpätí FMSY pre vybrané populácie v Severnom a Baltskom mori adresovaná rade ICES.
               
               
                  
                     (4)
                  
                        ICES. 2017. Správa zo seminára o populáciách v Baltskom mori (WKBALT), 7. – 10. februára 2017, Kodaň, Dánsko. ICES CM 2017/ACOM:30. s. 108.
               
               
                  
                     (5)
                  
                        SEC(2011) 891 
               
               
                  
                     (6)
                  
                        Ú. v. EÚ C …, …, s. ….
               
               
                  
                     (7)
                  
                        Nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/2007 (Ú. v. EÚ L 191, 15.7.2016, s. 1).